જામનગર મુકામે છેલ્લા 19 વર્ષથી શ્રી જલારામ જયંતિ મહોત્સવ સમિતિના નેજા હેઠળ લોહાણા સમાજના નવલોહીયા યુવાન કાર્યકરો દ્વારા જલારામબાપાની જન્મજયંતીનો તહેવાર ઉજવવામાં આવી રહેલ છે. પ્રતિ વર્ષ સમસ્ત લોહાણા સમાજમાં જલારામબાપાની જન્મ જયંતિ ઉજવવા ઉત્સાહપૂર્વક આયોજન કરવામાં આવે છે. તે જ રીતે આગામી જલારામ જયંતિનો તહેવાર ઉજવવાના એક ભાગરૂપે જલારામ જયંતિ મહોત્સવ સમિતિ દ્વારા તા.10 નવેમ્બરને શનિવારના રોજ રાત્રીના 8 કલાકે જલારામ નગર, પ્રદર્શન ગ્રાઉન્ડ ખાતે સૌરાષ્ટ્ર-ગુજરાતના સુપ્રસિધ્ધ હાસ્ય કલાકાર ધીરૂભાઇ સરવૈયા તથા યુવા લોકસાહિત્યકાર પારસભાઇ પાંધીના લોકડાયરાનું આયોજન કરવામાં આવેલ છે. તા.11 નવેમ્બરને રવિવારના સાંજના પ.30 કલાકે લોહાણા સમાજના ભાઇઓ તથા બહેનો માટે ખેલશે રઘુવંશી દાંડીયારાસ કોમ્પીટીશનનું આયોજન કરવામાં આવેલ છે. જેમાં સમાજના યુવા ભાઇઓ-બહેનો-બાળકો જોડાઇ શકશે તેમજ તા.13 નવેમ્બરને મંગળવારના રોજ સાંજે 6 થી 7 કલાકે મહિલા સ્વયંસેવક સંમેલન તથા રાત્રે 8.30 કલાકે યુવા સ્વયંસેવક સંમેલન રાખવામાં આવેલ છે. સમસ્ત લોહાણા જ્ઞાતિના સમુહ ભોજન (નાત)નું આયોજન પણ સવારના 11 થી 3 વાગ્યા દરમ્યાન જલારામનગર, પ્રદર્શન ગ્રાઉન્ડ ખાતે રાખવામાં આવેલ છે તેમજ લોહાણા જ્ઞાતિના સમુહ ભોજન અગાઉ સવારે 10 થી 11 વાગ્યા દરમ્યાન સમસ્ત સારસ્ત બ્રાહ્મણ જ્ઞાતિ સદસ્યો માટે ભોજન સમારંભનું આયોજન કરવામાં આવેલ છે.